<classify> TAASISI ya Kuzuia na Kupambana na Rushwa Takukuru Mkoa wa Morogoro, inawashikilia watumishi watano wa halmashauri mbili za wilaya ya Morogoro na Kilosa.Wanashikiliwa kwa tuhuma za ubadhirifu wa fedha, kushindwa kuwajibika sehemu zao za kazi na kuchangia kutokea migogoro baina ya wafugaji na wakulima.Kushikiliwa kwa watumishi hao na Takukuru, kunatokana na agizo la Mkuu wa Mkoa, Loata Ole Sanare baada ya kufanya ziara kwa nyakati tofauti katika Kata ya Tindiga Tarafa ya Masanze wilayani Kilosa na kwenye Halmashauri ya Wilaya ya Morogoro Kata ya Matuli, Tarafa ya Ngerengere.Watumishi wanne wa Halmashauri ya Wilaya ya Kilosa waliokamatwa na kuhojiwa na Takukuru ni Ofisa Mtendaji wa Kata ya Tindiga, Godson Chiduli, Ofisa Mtendaji wa Kijiji cha Tindiga A, Rogarus Nyoni, Ofisa Mtendaji wa Kijiji cha Tindiga B, Eliasi Maala na Ofisa Mtendaji wa Kata ya Parakuyo, Juma Gwele zote za Kilosa.Kuhojiwa kwao na Takukuru ni baada ya kushindwa kuitisha mikutano ya kisheria ya kusoma mapato na matumizi ya serikali za vijiji vyao kwa kipindi chote cha mwaka 2018 na hata mwaka huu. Watendaji hao pia wanatuhumiwa kushirikiana na madalali wa nje ya kijiji, kununua ardhi kubwa ya mashamba kwa bei ndogo ya Sh 10,000 na kumiliki wenyewe kisha kuwakodishia wananchi wanyonge kwa Sh 35,000, 40,000 hadi Sh 70,000 kwa ekari moja.Akizungumza na wananchi wa vijiji vya Tingiga A, B na Ngaite vilivyopo Halmashauri ya Wilaya ya Kilosa, Ole Sanare alisema watendaji wa serikali za vijiji na kata, wanashindwa kutimiza wajibu wao ikiwamo kuchukua hatua dhidi ya wafugaji na wakulima wenye kuchochea uvunji wa amani.Nina orodha ndefu hapa ya majina ya madalali ambao tayari wamekusanya fedha za mashamba kwa mwaka 2020 wa watu wa kutoka nje ya wilaya na Mkoa wa Morogoro bila hata serikali ya vijiji kutambua. Yupo aliyekusanya shilingi 299,000, mwingine shilingi 537,000, shilingi 700,000, shilingi 350,000 na aliyekusanya shilingi 100,000, alisema Sanare.Alisema majina na orodha ya madalali hao, ameikabidhi Takukuru ili kufanya uchunguzi wa kina na kuchukua hatua zaidi kwa kuwa fedha hizo zinaingizwa katika serikali za vijiji hivyo na haziwasilishwi halmashauri ya wilaya.Takukuru pia ilimkamata na kumhoji Ofisa Mtendaji wa Kijiji cha Matuli, Rashid Ponera kwa tuhuma za kushindwa kusoma taarifa ya mapato na matumizi kwa kipindi cha miezi 12 kuanzia Januari hadi Desemba 2019 na kupokea nyaraka za kijiji zikiwa na kasoro kutoka kwa aliyekuwa Kaimu Mtendaji wa kijiji hicho, Haruni Danganya.Dangaya pia alijumuishwa kwa kuhusishwa na tuhuma mbalimbali za ubadhirifu wa fedha, ikiwamo kuidhinisha malipo yote kwa Mwenyekiti wa Serikali ya Kijiji Matuli, Mrisho Salum za kutengeneza madawati 100.  <topic>: KITAIFA 